În plus, creșterea continuă a numărului de elevi, la care se adaugă dificultățile întâmpinate de unele state membre în îndeplinirea obligațiilor privind infrastructurile și detașarea de cadre didactice au pus la grea încercare sistemul școlilor europene.

Proiectul de buget pentru 2011, în valoare de 171 de milioane EUR, sprijinit de Comisie, a fost adoptat de CSSE în aprilie 2010. Aprobarea acestei sume de către CSSE a fost totuși condiționată de adoptarea unor măsuri de reducere a costurilor, cum ar fi revizuirea grilei salariale a personalului detașat al școlilor europene, reorganizarea cursurilor și a opțiunilor, clarificarea utilizării fondurilor pentru elevii cu nevoi educaționale speciale (NES - special educational needs). Comisia a înscris această sumă de 171 de milioane EUR în proiectul de buget transmis autorității bugetare (Consiliul și Parlamentul European).

În ansamblul școlilor europene, costurile medii anuale per elev se ridică, pentru 2011, la 11 918 EUR. Contextul economic a determinat diminuarea contribuțiilor statelor membre, unele dintre acestea detașând mai puține cadre didactice. Astfel, la începutul anului școlar 2011, 88 de posturi de cadre didactice detașate nu au fost ocupate de statele membre, respectiv 24 de posturi mai mult față de anul precedent. Prin urmare, partea de finanțare din bugetul european destinat școlilor europene a crescut.

Numărul de elevi ai școlii europene din Mol este destul de stabil, cu 767 de elevi la începutul anului școlar 2011/2012, dintre care 614 (80 %) fac parte din categoria 3 și 138 (18 %) din categoria 1. Secțiile cele mai frecventate sunt secția neerlandeză și secția engleză. În schimb, secția germană nu are decât 72 de elevi la toate nivelurile.

Autoritățile luxemburgheze depun eforturi semnificative pentru a facilita transportul școlar. Acesta este organizat parțial de autoritățile luxemburgheze și de școală și parțial de asociația Transportul școlar al școlii europene Luxemburg I (Association Transport Scolaire de l'EE de Luxembourg I - ATSEE). În plus, în colaborare cu autoritățile luxemburgheze, a fost elaborat un plan de mobilitate pentru Școala europeană Luxemburg II din Bertrange/Mamer. Pregătirile pentru inaugurarea în 2012 a Școlii europene Luxemburg II în amplasamentul permanent din Mamer sunt în curs.

4.1.Deschiderea sistemului - școlile acreditate

Deschiderea sistemului școlilor europene pentru sistemele naționale este unul dintre principalele aspecte ale reformei adoptate de CSSE în aprilie 2009 la Stockholm. Această deschidere constă în acreditarea școlilor naționale pentru ca acestea să poată oferi un învățământ european care să ducă la bacalaureatul european. Aceste școli europene, cunoscute ca școli de tip II, permit școlarizarea copiilor personalului UE din amplasamente ale UE unde nu există școli europene. Aceste școli acreditate, finanțate în cadrul sistemului național, pot primi o contribuție financiară din bugetul UE proporțională cu numărul de copii ai personalului UE care sunt înscriși în școala respectivă. La 8 decembrie 2010, Comisia a adoptat o decizie privind contribuția financiară a UE.

Cererea de acreditare a unei instituții școlare se face la inițiativa statelor membre. Procedura de acreditare constă în semnarea unei convenții între reprezentantul legal al instituției și Secretarul general al școlilor europene, care reprezintă Consiliul superior al școlilor europene.

Din cele șase școli naționale acreditate de CSSE, cinci au semnat în 2011 un acord de contribuții și au primit din partea Comisiei primele plăți pentru anii școlari 2009/2010, 2010/2011 și 2011/2012. Valoarea contribuției UE pentru acești trei ani școlari este de 7 419 967 EUR.

Cele șase școli acreditate sunt: „Scuola per l’Europa” din Parma (Italia), situată în apropierea agenției EFSA (Autoritatea Europeană pentru Siguranța Alimentară); „Centre for European Schooling” din Dunshaughlin (Irlanda), situat în apropierea Oficiului Alimentar și Veterinar al Comisiei; „School of European Education” din Heraklion (Grecia), situat în apropierea agenției ENISA (Agenția Europeană pentru Securitatea Rețelelor Informatice și a Datelor); „European Schooling” din Helsinki (Finlanda), situată în apropierea agenției ECHA (Agenția Europeană pentru Produse Chimice); „Ecole Européenne de Strasbourg” (Franța), situată în apropierea instituțiilor europene (Parlamentul European și Ombudsmanul) și, în sfârșit, „Ecole Internationale Provence-Alpes-Côte d’Azur” din Manosque (Franța), situată în apropierea Centrului de cercetare ITER Cadarache.

Trei alte școli sunt în curs de acreditare: „ Ecole d’enseignement européen” din Haga (Țările de Jos), a cărei inaugurare este prevăzută pentru luna august 2012; „Tallinn European Schooling” (Estonia) și „European School of Copenhagen” (Danemarca).

În plus, în cadrul unui proiect-pilot, deschiderea sistemului permite și acreditarea unor instituții școlare în care nu sunt școlarizați copii ai personalului UE, dar care urmează programa europeană și devin astfel școli europene numite de tip III. În acest sens, Germania a prezentat un dosar pentru o instituție școlară care va fi deschisă în septembrie 2012 la Bad Vilbel.

4.2.Revizuirea baremului remunerațiilor cadrelor didactice detașate/recrutate local

Statutul personalului detașat în cadrul școlilor europene este asemănător într-o anumită măsură cu statutul personalului instituțiilor europene. În urma reformei statutului personalului UE în 2004, în special a revizuirii grilei salariilor de bază, statutul personalului detașat la școlile europene nu fusese adaptat în consecință. Prin urmare, CSSE a adoptat în decembrie 2010 o revizuire a grilei salariilor, pentru a o alinia cu cea din Statutul funcționarilor.

Aceste noi dispoziții se aplică persoanelor care au intrat în sistemul școlilor europene începând cu 1 septembrie 2011. Statutul personalului detașat la școlile europene a fost modificat în consecință.

4.3.Suprapopulare/infrastructuri

Creșterea constantă a cererilor de înscriere a elevilor din categoria 1 determină necesitatea unor spații suplimentare. Unele școli europene se confruntă cu o situație gravă de suprapopulare care pune probleme practice cotidiene. Aceasta este în special situația școlilor din Bruxelles, Luxemburg, Frankfurt și Varese.

Având în vedere creșterea numărului de copii ai personalului UE și evoluția previzibilă a numărului de elevi în anii următori, în aprilie 2010, CSSE a decis să solicite autorităților belgiene să propună un amplasament pentru o a 5-a școală europeană în Bruxelles. Cifrele estimate arată că, deși școala din Laeken se deschide în septembrie 2012, începând cu 2015, în Bruxelles va fi necesară o a 5-a școală europeană.

În 2011, Secretarul general al școlilor europene a trimis în repetate ocazii scrisori autorităților belgiene, solicitând propunerea unor amplasamente care ar putea fi potrivite pentru o a 5-a școală europeană în Bruxelles. De-a lungul anului 2011, Comisia a solicitat insistent autorităților belgiene să lanseze negocierile privind localizarea celei de a 5-a școli europene, astfel încât aceasta să fie situată în apropierea principalelor zone în care locuiește personalul și a birourilor personalului instituțiilor europene. După numirea, în decembrie 2011, a prim-ministrului belgian Elio Di Rupo, vicepreședintele Šefčovič i-a trimis acestuia o scrisoare prin care i-a cerut să inițieze negocierile pentru propunerea unor amplasamente pentru a 5-a școală europeană. Au avut loc contacte bilaterale cu autoritățile belgiene, urmate de o a doua scrisoare a vicepreședintelui către premier, însă nu a fost primit încă niciun răspuns oficial care să conțină o propunere.

Școala europeană Luxemburg II, care va avea o capacitate de 3 000 de elevi, se va muta în amplasamentul permanent din Bertrange/Mamer la începutul anului școlar 2012. Deschiderea acestei școli de mari dimensiuni, cu echipamente moderne, va îmbunătăți considerabil viața cotidiană a ambelor școli care, până acum, funcționau în același spațiu.

La rândul său, școala europeană Bruxelles IV, care va avea o capacitate de aproximativ 2 800 de elevi, se va muta în amplasamentul permanent din Laeken în septembrie 2012. Lucrările de renovare și construcție a acestei școli, care reprezintă un proiect arhitectural considerabil, avansează potrivit planificării inițiale.

Elevii școlii europene Bruxelles IV, instalați temporar în amplasamentul din Berkendael, vor fi transferați la Laeken la începutul anului școlar 2012. Școala depune eforturi majore, atât în privința chestiunilor practice, cât și a implicării elevilor, pentru ca această schimbare să se efectueze în cele mai bune condiții posibile.

4.4.Împărțirea costurilor între statele membre

În 2011, în valoare de 164 de milioane EUR, contribuția financiară a UE la sistemul școlilor europene a reprezentat aproape 60 % din bugetul total.

Contribuția UE este o subvenție de echilibrare și depinde de valoarea contribuțiilor statelor membre în termeni de cadre didactice detașate care continuă să își primească salariul național. De câțiva ani, numărul posturilor de cadre didactice detașate neocupate de statele membre crește, ceea ce determină majorarea contribuției financiare a UE. Vicepreședintele Šefčovič a avut o intervenție în cadrul Consiliului de miniștri ai educației și în septembrie 2011 a trimis statelor membre o scrisoare pentru a le reaminti să își îndeplinească obligațiile în acest sens.